Jēkaba iela (Jēkabpils)

Jēkaba iela ir iela Jēkabpilī, Daugavas kreisajā krastā, Jēkabpils vēsturiskā centra teritorijā. Tā sākas no Brīvības ielas pie Svētā Gara klostera un beidzas aiz Neretas ielas. Kopējais ielas garums ir 2 kilometri, tā līdz Nameja ielai ir klāta ar asfaltu, bet tālāk turpinās ar grants segumu. Pilsētas sabiedriskā transporta kustības Jēkaba ielā nav. Iela nosaukta hercoga Jēkaba Ketlera vārdā, kurš 1670. gadā dibināja Jēkabpili.

 Vēsture 
Jēkaba iela ir viena no senākajām Jēkabpilī. Tā attēlota jau 1797. gada pilsētas plānā. Iela sākas Jēkabpils vēsturiskajā centrā pie Vecā tirgus laukuma, iepretī Svētā Gara klosterim, un no Lielās ielas, no divām pusēm apliecot kapsētu un veco katoļu baznīcu (kapliču), virzījās perpendikulāri Daugavai pilsētas lauku virzienā un tālāk uz Biržiem. Neaizejot līdz Lauku ielai, tā strauji pagriezās austrumu virzienā, apejot pretī esošo īpašuma teritoriju no austrumiem. Apiet šo īpašumu taisnākā virzienā no rietumiem traucēja divu blakus esošu īpašumu apbūve. Tālāk, šķērsojot Lauku ielu, tā turpinājās jau pilsētas lauku teritorijā. Sākotnējais ielas nosaukums bija Nikolaja iela. Domājams, tā nosaukta Svētā Nikolaja vārdā, jo ielas sākumā atradās Sv. Nikolaja baznīca. Lai gan Svētā Gara klostera teritorijā esošās Sv. Nikolaja baznīcas celšanas gads ir minēts 1774. gads, tomēr 1797. gada pilsētas plānā tā tiek atzīmēta kā vēl neuzcelta, bet minētais gads varētu būt baznīcas celšanas sākuma gads. Taču blakus atradās t.s. vecā katoļu baznīca, kas būtībā bija nevis Romas katoļu, bet Grieķu katoļu (uniātu) kapliča, kas arī bija nosaukta Sv. Nikolaja vārdā. Tā 1839. gadā baziliāņu klostera un baznīcas revīzijas aktā norādīts, ka Dievmātes Patvēruma baznīcai pieder neliela Sv. Nikolaja kapliča mirušo izvadīšanai. Tajā laikā kapsēta pie kapličas vairs netika izmantota, bet pēc izvadīšanas no kapličas mirušie tika glabāti jaunajos kapos.Vitolds Muižnieks, Austra Engīzere, Gunita Zariņa, Vita Rudoviča, (2013), Jēkabpils 17.-18. gadsimta iedzīvotāji (pēc arheoloģisko un bioarheoloģisko pētījumu rezultātiem), Latvijas Vēstures Institūta Žurnāls, Nr. 3, 14. lpp. 19. gadsimtā šī kapliča tika pilnībā nojaukta, bet iela iztaisnota pāri bijušās kapličas vietai, saglabājot tās nosaukumu. Ielas apbūve bija reta un pārsvarā koncentrējās Jēkaba un Pasta ielas krustojumā un pie īpašumiem, kur tā meta līkumu.

Jēkaba ielas nosaukumu tā ieguva pirmās Latvijas republikas laikā un saglabāja to līdz 1962. gada 19. jūlijam, kad, sakarā ar Jēkabpils un Krustpils apvienošanu, lai izvairītos no diviem vienādiem nosaukumiem, ar lēmumu Nr. 17 §12 "Par ielas nosaukuma maiņu" Jēkaba iela tika pārdēvēta par Eduarda Veidenbauma ielu. Dzejniekam Veidenbaumam veltītā iela saglabāja savu nosaukumu līdz 1989. gada 8. jūlijam, kad, svinīgi atklājot piemiņas plāksni, iela atguva vēsturiskās Jēkaba ielas nosaukumu.

Arī mūsdienās iela ir samērā reti apbūvēta, pārsvarā ar vienstāva koka namiem, kuri reizēm var būt ar ķieģeļu apšuvumu. Starp Pasta un Andreja Pormaļa ielām ir savdabīga 19. gadsimta akmens mūra apbūve ar ķieģeļu durvju un logu ailām. Pasta un Jēkaba ielas stūrī tika izveidots skvērs, saukts par Jēkaba skvēru, kur tika uzstādīts tēlnieka Genādija Cvetkova darbs – kubs ar uzrakstiem, kas vēsta par pilsētas un Pasta ielas vēsturi.

 Ielu savienojumi 
Jēkabaa iela ir savienota ar šādām ielām:
 Brīvības iela (T veida krustojums)
 Pasta iela
 Andreja Pormaļa iela
 Druvas iela (T veida krustojums)
 Jaunā iela
 Atpūtas iela (T veida krustojums)
 Jēkaba iela (T veida krustojums)
 Nameja iela (Jēkabpils)
 Neretas iela

 Attēlu galerija 

 Skatīt arī 
 Jēkabpils ielu uzskaitījums

 Atsauces 

Kategorija:Ielas Jēkabpilī